Тринидад и Тобаго

**Тринидад и Тобаго** (англиски: *Trinidad and Tobago*) или официјално **Република Тринидад и Тобаго** (*Republic of Trinidad and Tobago*), а многу ретко **Тринидад-Тобаго**,  —  независна островска држава во Средна Америка, дел од јужните Карипски Острови. Тринидад и Тобаго е најјужниот островски архипелаг во Карипското Море каде јужно се наоѓа јужноамериканската држава Венецуела додека северно се наоѓа Гренада. Островите Тринидад и Тобаго се опколени од две големи водни површини, односно источно е Атлантскиот Океан, додека западно е Карипското Море. Главен град на Тринидад и Тобаго е Порт од Спеин и службен јазик во државата е англискиот јазик.

Вкупната површина на оваа средноамериканска држава е 5.128&nbsp;км2 каде живее население од 1.299.953 жители. Државата е составена од неколку острови, меѓу кои главни се Тобаго и Тринидад. Најголем остров во државата е Тринидад, кој воедно е и најнаселен остров, за разлика од Тобаго кој зазема само 6% од вкупната површина на земјата и живее само 4% од населението на тај остров.

Тринидад и Тобаго биле шпанска колонија од доаѓањето на Кристофер Колумбо па сè до 1802 година кога власта ја презела Велика Британија. Тринидад и Тобаго својата независност ја стекнале во 1962 година. За разлика од останатите англофонски карипско држави, индустријата на Тринидад и Тобаго се заснова на индустриското производство со значително производство на петролеум.

## Потекло на поимот

Историчарот Е. Л. Џозеф тврди дека првичното име на Тринидад било *„лере“*, кој пак потекнува од староседелскиот назив за колибри односно *ierèttê* или *yerettê*.  Со доаѓањето на шпанските истражувачи, Кристофер Колумбо го именувал островот како *„Остров на Светото Тројство“* ("La Ysla de la Trinidad"). Името на Тобаго најверојатно е добиено по формата на островот, односно шпанските истражувачи забележале дека островот има форма на цигара и така е добиено името со одредени варијации како *cabaco*, *tavaco* или *tobacco*. Кристофер Колумбо за првпат го забележал островот од дистанца и веднаш го именувал како *„Bellaforma“*.

## Историја

## Географија и клима
мини|лево|150п|Карта на ТиТ.

Тринидад и Тобаго се најјужните острови на Антилите кои се наоѓаат помеѓу Гренада на север и Венецуела на југ. Источно од државата се наоѓа Атлантскиот Окран, додека западно се наоѓа Карипското Море. Тринидад и Тобаго има вкупна површина од 5.128&nbsp;км2 и е составена од неколку острови, меѓу кои најголеми и главни се Тобаго и Тринидад. Островот Тринидад зазема околу 4.768&nbsp;км2 или 93% од целокупната површина на земјата. Од друга страна пак, Тобаго има површина од 300&nbsp;км2 и зазема 5.8% од површината. Остатокот припаѓа на помали околни островчиња.

Островите се мешавина на планини и рамници. Највисока точна во државата изнесува 940 метри надморска височина. Климата на Тринидад и Тобаго е тропска и има две сезони: сува сезона која всушност се првите шест месеци од годината и дождлива сезона кои се вторите шест месеци. За разлика од останатите Карипски Острови, Тринидад и Тобаго не се зафатени од честите урагани и невремиња.

Тринидад е дом на три главни центри, Порт оф Спејн, Сан Фернандо и Чагуанас. Главен центар на Тобаго е Скарборо. Главен град на државата е Порт оф Спејн и вкупното население на Тринидад и Тобаго е 1,3 милиони жители.

## Политички систем

Тринидад и Тобаго е република со двопартиски систем на владеење и со дводомен парламент. Шеф на државата е претседателот кој моментално на таа функција е Џорџ Максвел Ричардс. На чело на владата на Тринидад и Тобаго е премиерот, моментално на таа функција е Патрик Манинг. Претседателот е избран од страна на пратениците, додека премиерот е избран преку парламентарни избори за мандат од пет години.

Тобаго има свои избори кои се различно од општите парламентарни избори. Тука се избираат пратеници за Собранието на Тобаго. Собранието на Тринидад и Тобаго е дводомно и е составено од сенат со 31 пратеничко место и од претставнички дом кој е составен од 41 пратеничко место.

## Административна поделба

Тринидад и Тобаго е поделен на региони или корпорации и општини. Тобаго е управуван од Собранието на Тобаго.

## Население, јазик и религија

Единствениот службен јазик во државата е англискиот јазик. Сепак, најмногу зборувани јазици во државата се локални варијанти на англискиот наречени тринидадски англиски и тобагоски креолски јазик во кои се изразуваат шпански, индиски, африкански и европски примеси.

*Христијани - 883,060
*Муслимани - 79,060
*Без Религија - 25,460
*Хиндуисти - 304,180
*Будисти - 4,020
*Народна Религија - 25,460
*Други - 18,760

Тринидад и Тобаго е дом на поголем број религиски заедници. Најголема религиска заедноца е христијанството со 43.6 % од вкупното население, па потоа следат хиндуизам со 22.5% и останати помали заедници.

Според проценката од 2005 година Тринидад и Тобаго има население од околу 1,3 милиони жители, од кои 96%  живее на островот Тринидад, додека само 4% живеат на Тобаго. Населението е со различна етничка и расна припадност што е директна последица од историјата на државата. Двете најголеми етнички заедници во Тринидад и Тобаго се Индијците и Африканците кои пак сочинуваат околу 80% од населението. Остатокот од населението се европски или азиски доселеници и локални староседелци.

## Стопанство
мини|десно|150п|Порт оф Спејн, економски центар.

Економијата на Тринидад и Тобаго е под силно влијание на индустриското производство на петролеум. Туризмот и производството се исто така главни стопански гранки. Туристичкиот сектор е во пораст, иако не е на тоа туристичко ниво како останатите Карипски Острови. Покрај индустриското производство, во државата е присутно и земјоделството каде се одгледува какао, цитрон и останати тропски култури.

Во скоро време во државата се инвестира и во производство и трговија со гас и челик. Нафтата и гасот сочинуваат околу 40% од БНП и 80% од извозот, но само 50% од вработеното население на државата. Државата е регионален финансиски центар

## Култура
мини|десно|150п|Парада во ТиТ.

Тринидад и Тобаго е родно место на музичкиот правец калипсо и инструментот стилпан, за кој во Тринидад и Тобаго се тврди дека тој е единствениот музички инструмен измислен во XX век. Големата шареноликост на Тринидад и Тобаго во поглед на етничката и расната припадност овозможува одржување на голем број фестивали и церемонии низ текот на целата година.

## Наводи

## Поврзано
* Средна Америка
* Тринидад
* Тобаго
* Список на острови во Тринидад и Тобаго
* Порт оф Спејн

## Додатни информации
* Besson, Gérard & Brereton, Bridget. *The Book of Trinidad* (2nd edition, 1992), Port of Spain: Paria Publishing Co. Ltd.; ISBN 976-8054-36-0.
* Besson, Gerard. *Land of Beginnings - A historical digest*, Newsday Newspaper, 27 август 2000.
* Boomert, Arie. *Trinidad, Tobago and the Lower Orinoco Interaction Sphere: An archaeological/ethnohistorical study*. Alkmaar: Cairi Publications, 2000. 
* Lans C: *Creole Remedies of Trinidad and Tobago.*
* Mendes, John. *Cote ce Cote la:* Trinidad & Tobago Dictionary. Arima, Trinidad. 1986
* Saith, Radhica and Lyndersay, Mark. *Why Not a Woman?*  Port of Spain: Paria Publishing Co. Ltd. ISBN 976-8054-42-5; 1993

## Надворешни врски

* Влада на Тринидад и Тобаго
* Официјален туристички портал
* Discover Trinidad & Tobago
* 


Категорија:Држави во Северна Америка
Категорија:Карипски земји
Категорија:Поранешни колонии на Шпанија
Категорија:Држави и територии настанати во 1962 година
Категорија:Членки на Комонвелтот